## Odluka o proglašenju platane na Brsaljama u Dubrovniku spomenikom parkovne arhitekture - pojedinačno stablo

### NN 34/2010 (19.3.2010.), Odluka o proglašenju platane na Brsaljama u Dubrovniku spomenikom parkovne arhitekture - pojedinačno stablo

DUBROVAČKO-NERETVANSKA ŽUPANIJA

902

Na temelju članka 21. st. 4. Zakona o zaštiti prirode (»Narodne novine« br. 70/05 i 139/08) i članka 22. Statuta Dubrovačko-
-neretvanske županije (»Službeni glasnik Dubrovačko-neretvanske županije« br. 7/09), a uz Prethodnu suglasnost Ministarstva kulture, klasa: 612-07/10-27/002, urbroj: 532-08-01-4/1-10-2, od 1. veljače 2010., Županijska skupština Dubrovačko-neretvanske županije na 6. sjednici održanoj 17. veljače 2010. godine donijela je sljedeću

ODLUKU

O PROGLAŠENJU PLATANE NA BRSALJAMA U DUBROVNIKU SPOMENIKOM PARKOVNE ARHITEKTURE – POJEDINAČNO STABLO

Članak 1.

Proglašava se zaštita stabla azijske platane (Platanus orientalis L.) u vrtu kuće na adresi Brsalje 15 u Dubrovniku na čest. zem. 3497 i 3498, obje k.o. Dubrovnik, u kategoriji spomenika parkovne arhitekture – pojedinačno stablo.

Članak 2.

Zaštićeno područje oko platane čini područje čest. zgr. 289 i 290 te čest. zem. 452, 454 i 455, sve k.o. Dubrovnik u ukupnoj površini od 1414 m2, a utjecajno područje čine zgrade i zemljišta koje graniče sa zaštićenim područjem.

Članak 3.

Stablo azijske platane na Brsaljama je memorijsko stablo koje indicira, nasljeđuje i ponavlja matricu povijesnog vrta iz 18. stoljeća kao jedino postojeće stablo tog povijesnog vrtnog prostora. Veličanstvenog je habitusa, svojom raskošnom krošnjom predstavlja akcent i orijentir predgrađa Pila te je njegova svakodnevna krajobrazno-estetska atrakcija. Orijaška fizička pojava platane integralni je dio kulturnog krajobraza Pila i to kao simbol identiteta vrtnog predgrađa Pila.

Članak 4.

Na zaštićenom području spomenika parkovne arhitekture – pojedinačnom stablu, nisu dopušteni zahvati i radnje kojima bi se promijenile ili narušile njegove vrijednosti ili takve radnje koje bi ih mogle prouzročiti. Nije dopušteno oštećivanje stabla, izvođenje radova na zaštićenom području koja bi ugrožavala uvjete za rast i razvoj stabla, onečišćavanje te zapuštanje zaštićenog područja.

Članak 5.

Na spomeniku parkovne arhitekture – pojedinačnom stablu dopuštene su radnje i djelatnosti koje ne umanjuju vrijednosti zbog kojih je zaštićen, a na temelju dopuštenja s uvjetima zaštite prirode koje izdaje upravno tijelo Dubrovačko-neretvanske županije nadležno za zaštitu prirode.

Članak 6.

Sastavni dio ove odluke čini kartografski prikaz u mjerilu 1:1000 s označenim stablom te zaštićenim područjem.

Članak 7.

Za područje spomenika parkovne arhitekture – stablo platane na Brsaljama treba donijeti Pravilnik o unutarnjem redu u roku od šest mjeseci od proglašenja zaštite.

Članak 8.

Ova se Odluka zajedno s kartografskim prikazom dostavlja Ministarstvu kulture u roku od 15 dana od dana donošenja radi upisivanja u Upisnik zaštićenih prirodnih vrijednosti.

Jedan primjerak Odluke i kartografskog prikaza dostavit će se i Državnom zavodu za zaštitu prirode.

Članak 9.

Ova se Odluka dostavlja nadležnom sudu radi zabilježbe u zemljišnim knjigama.

Članak 10.

Ova Odluka stupa na snagu osmog dana od dana objave u »Narodnim novinama«, a bit će objavljena i u Službenom glasniku Dubrovačko-neretvanske županije.

Klasa: 612-07/09-01/02

Urbroj: 2117/1-04-10-12

Dubrovnik, 17. veljače 2010.

Predsjednik
Županijske skupštine
mr. sc. Ivan Prce, v. r.

![](dodatni/408053.jpeg)

Odluka, NN 34/2010-902